Il-Prim Ministru u Mexxej tal-Partit Laburista Robert Abela indika li l-Gvern qed iħejji t-tielet pakkett ta’ miżuri ekonomiċi biex jgħin lin-negozji u l-familji. Huwa qal li jifhem d-diffikultajiet tal-imsieħba soċjali u jqis l-kritika tagħhom kostruttiva. Il-Prim Ministru qal li ma jistax jgħid l-istess għall-Oppożizzjoni li qal qed tagħmel proposti popolisti. Il-Prim Ministru Robert Abela qal li l-Gvern ser ikompli bid-diskussjonijiet mal-imsieħba soċjali u qal li qed isib koperazzjoni min-naħa tagħhom. Stqarr li jifhem li kien hemm mumenti fejn l-imsieħba soċjali kienu rrabbjati u li għandhom ħafna pressjoni mill-membri tagħhom kif għandu l-Gvern, iżda jinsab ċert li m’hemmx mottivi ħżiena min-naħa tagħhom. Dr Abela qal li l-pakkett finanzjarju ta’ kważi żewġ biljun ewro għalkemm huwa ambizzjuż jista’ jiġi rivedut fi żmien qasir biex in-negozji jinżammu ħajjin u sa fejn hu possibbli ma jintilef ebda impjieg ta’ ħaddiema Maltin u barranin. Huwa stqarr li f’dan il-mument hemm bżonn min iwieżen lin-negozji u mhux min jikkundannahom għax id-dħul tagħhom waqaf zopptu. F’intervista fuq One Television, il-Prim Ministru esprima diżappuntat fil-mod kif qed timxi l-Oppożizzjoni. Qal li għall-kuntrarju tal-imsieħba soċjali, mhix tagħmel kritika kostruttiva iżda proposti populisti. Dr Abela qal li kien għall-Oppożizzjoni, il-pajjiż diġà ilu f’lockdown b’dannu kbir għan-negozji u l-familji. Il-Prim Ministru Abela qal li dak li ġemma’ l-Gvern qiegħed hemm biex jintuża. Qal li l-karus nazzjonali nbena bit-taxxi li ħallsu l-ħaddiema, is-self employed u n-negozjanti. Qal li jekk hemm bżonn minn surplus immorru għal defiċit – dan isir biex jiġu salvati n-negozji u l-impjiegi. Qal iżda li r-riżorsi finanzjarji tal-Gvern ma jistgħux jinħarqu fl-ewwel ġimgħa għax is-sitwazzjoni tista’ ttul. B’ton ottimist, il-Prim Ministru qal li l-Gvern qed jaħseb b’viżjoni biex in-negozji jżommu lill-ħaddiema fuq il-kotba tagħhom ħalli malli s-sitwazzjoni terġa għan-normal, il-pajjiż jerġa jaqbad ir-ritmu ekonomiku li kellu. Dwar il-proġett infrastrutturali, il-Prim Ministru qal li sakemm ma jkunx hemm pariri differenti mill-awtoritajiet tas-saħħa, dawn ser jibqgħu għaddejjin. Dr Abela esprima diżappunt għal min għadu qed jinġabar f’postijiet pubbliċi bħal bandli u l-ġonna. Wissa li jekk mhux ser inkunu dixxiplinati magħna nfusna, it-tbatija ser tkun ikbar.